text: Li rois voit bien, comment qu'il aille,
   Ira Cléomadès sans faille.
   "Biaus fiex", fait il, "vous i irés
   Par si que en couvent m'arés,
   Moi et vo mere la royne,
   Que, dedens bien prochain termine,
   Ferez trestout vostre povoir
   De nous temprement reveöir;
   Car, se tost ne vous reveöie,
   Moult grant meschief de cuer aroie."
   Et Cléomadès dit li a
   K'à son povoir tost revenra.
   N'a garde d'avoir nul anui
   Tant qu'il ait son cheval o lui.
  